[](http://www.google.hr/url?sa=i&rct=j&q=&esrc=s&frm=1&source=images&cd=&cad=rja&docid=d6b20ZDJXpJOLM&tbnid=7mB7cMwrLgV2PM:&ved=&url=http://hr.wikipedia.org/wiki/Grb_Republike_Hrvatske&ei=3QdAUu_0OZHIswaBwYCADw&bvm=bv.52434380,d.Yms&psig=AFQjCNH22SpvqdMkXZkGm6iWGHsG5eZKHw&ust=1380014430421142)

**REPUBLIKA HRVATSKA**

**SISAČKO –MOSLAVAČKA ŽUPANIJA**

**OPĆINA DONJI KUKURUZARI**

**OPĆINSKO VIJEĆE**

KLASA : 550-01/24-01/02

URBROJ : 2176/07-01-24-2

Donji Kukuruzari, 09. prosinca 2024. godine

Na temelju članka 19. i članka 35. točke 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 17. i 289. Zakona o socijalnoj skrbi („Narodne novine“, broj 18/22, 46/22, 119/22, 71/23 i 156/23) i članka 22. Statuta Općine Donji Kukuruzari („Službeni vjesnik“, broj 8/23) Općinsko vijeće Općine Donji Kukuruzari na 24. sjednici održanoj 09. prosinca 2024.godine, donosi

**P R O G R A M**

**socijalne skrbi Općine Donji Kukuruzari za 2025. godinu**

Članak 1.

Programom socijalne skrbi Općine Donji Kukuruzari za 2025. godinu (u daljnjem tekstu Program) utvrđuje se visina predviđenih proračunskih sredstava za socijalnu skrb, vrste pomoći, kriteriji za dodjelu, način podnošenja zahtjeva, način odlučivanja i dr.

Članak 2.

U proračunu Općine Donji Kukuruzari za 2025. godinu za potrebe realizacije Programa predviđena su sredstva u ukupnom iznosu od 100.600,00 eura.

Članak 3.

Pravo na pomoći iz ovog Programa imaju svi stanovnici koji su trajno naseljeni na području Općine Donji Kukuruzari ili trajno naseljeni stranci s prebivalištem na području Općine.

Članak 4.

Kroz ovaj Program realizirat će se slijedeće vrste pomoći u socijalnoj skrbi :

1. **STUDENTSKE STIPENDIJE**
   1. studentske stipendije 14.000,00
2. **NAKNADE GRAĐANIMA I KUĆANSTVIMA**

2.1. pomoć obiteljima i kućanstvima (jednokratne novčane pomoći) 2.500,00

2.2. mala škola 6.000,00

2.3. škola u prirodi, škola plivanja, ekskurzije 1.500,00

2.4. novčana pomoć roditeljima za rođenje djeteta 3.500,00

2.5. paketići za Sv. Nikolu 1.800,00

2.6. sufinanciranje plaćanja dječjeg vrtića 17.500,00

2.7. plaćanje troškova sahrane i obdukcije 500,00

2.8. sufinanciranje nabavke radnih mat. za osnovnu školu 4.600,00

2.9. opskrba pitkom vodom iz cisterni 500,00

2.10. županijski prijevoz za sve 13.300,00

2.11. pomoć stambenog zbrinjavanja mladim obiteljima 10.000,00

2.12. naknade građanima i kućanstvima u naravi 1.000,00

1. **POMOĆI SUKLADNO ZAKONU O SOCIJALNOJ SKRBI** 
   1. naknada za troškove stanovanja 10.000,00
   2. troškovi ogrjeva 7.700,00
2. **HUMANITARNA SKRB KROZ UDRUGE GRAĐANA**
   1. UHDDR Donji Kukuruzari 500,00
   2. donacije udrugama 500,00
3. **GRADSKO DRUŠTVO CRVENOG KRIŽA** 5.200,00

**HRVATSKA KOSTAJNICA**

**1. STIPENDIJE**

U 2025. godini Općina Donji Kukuruzari stipendirati će studente sa prebivalištem na području Općine.

O broju i visini stipendija koje će se dodjeljivati, Općinska načelnica donijeti će posebnu odluku.

Stipendije su namijenjene za redovne studente.

Potrebna dokumentacija koju su studenti dužni priložiti i svi uvjeti stipendiranja utvrđeni su Pravilnikom o stipendiranju studenata Općine Donji Kukuruzari („Službeni vjesnik“, broj 86/24).

**2. NAKNADE GRAĐANIMA I KUĆANSTVIMA**

**2.1.) jednokratne novčane pomoći**

Jednokratna novčana pomoć može se odobriti samcu i/ili obitelji koja zbog trenutnih okolnosti (bolest, smrt člana obitelji ili druge vrste raznih nevolja u koje navedeni mogu doći ne svojom voljom, nije (su) djelomično ili u cijelosti zadovoljiti osnovne životne potrebe odnosno prevladati trenutne poteškoće zbog kojih se pomoć traži).

Zahtjev za jednokratnu novčanu pomoć podnosi se Jedinstvenom upravnom odjelu u pisanom obliku zajedno s dokumentacijom koja dokazuje okolnosti zbog kojih se jednokratna novčana pomoć traži.

O dodijeljenoj pomoći, nadležno tijelo Općine Donji Kukuruzari donosi Rješenje.

**2.2.) mala škola**

Sufinanciranje programa „Male škole“ za predškolsku djecu koja će upisati prvi razred Osnovne škole Katarina Zrinska Mečenčani snosit će Općina Donji Kukuruzari, ukoliko se isti bude provodio.

Prijenos sredstava vršit će se na temelju upućenog zahtjeva kojeg će osnovna škola uputiti Općini Donji Kukuruzari na početku provođenja Programa, a u kojem će biti naveden broj učenika (popis učenika) koji će sudjelovati u provođenju Programa, te ukupan iznos kojeg Općina Donji Kukuruzari ima podmiriti.

Prijenos sredstva izvršit će se u roku od 7 dana od dana dostave zahtjeva.

**2.3.) škola u prirodi, škola plivanja, ekskurzije**

Općina Donji Kukuruzari će sukladno svojim mogućnostimasufinancirati odlazakosnovnoškolske djece na obuku plivanja, te odlazak u školu u prirodi i ekskurzije.

**2.4.) novčana pomoć roditeljima za rođenje djeteta**

Novčanu pomoć roditeljima za rođenje djeteta Općina Donji Kukuruzari će davati roditelju/ima koji imaju prebivalište na području Općine Donji Kukuruzari ili jedno od roditelja ima prebivalište na području Općine Donji Kukuruzari.

Ukoliko jedan od roditelja nema prijavljeno prebivalište na području Općine Donji Kukuruzari, potrebna je potvrda grada ili općine u kojoj je prijavljeno prebivalište da nije ostvarena pomoć na novorođeno dijete u tom gradu ili općini.

Nakon rođenja djeteta jedan od roditelja treba podnijeti zahtjev Općini za isplatom ove novčane pomoći.

Uz zahtjev je potrebno priložiti preslike osobnih iskaznica oba roditelja, rodni list novorođenog djeteta i uvjerenje o prebivalištu za dijete.

Za svako rođeno dijete Općina će isplaćivati jednokratnu naknadu u iznosu od 400,00 eura.

Rok za podnošenje zahtjeva je 6 mjeseci od dana rođenja djeteta.

O dodijeljenoj pomoći, nadležno tijelo Općine Donji Kukuruzari donosi Rješenje.

**2.5.) paketići za Sv. Nikolu**

Općina Donji Kukuruzari će povodom blagdana sv. Nikole omogućiti svoj djeci do 8. razreda Osnovne škole paketić za sv. Nikolu, a sukladno svojim mogućnostima.

**2.6.) sufinanciranje plaćanja dječjeg vrtića**

Budući da na području Općine Donji Kukuruzari nema organiziran predškolski odgoj, Općina Donji Kukuruzari sufinancirati će plaćanje dječjeg vrtića za djecu s područja Općine Donji Kukuruzari koji koriste usluge Dječjeg vrtića „Krijesnica“ Hrvatska Kostajnica.

O kriterijima za sufinanciranje donijeti će se posebni Pravilnik.

**2.7.) plaćanje troškova sahrane i obdukcije**

Pokriće troškova sahrane namijenjen je osobama kojima pogrebne troškove nije dužan snositi Centar za socijalnu skrb Podružnica Hrvatska Kostajnica, a koje prije smrti nisu osigurale sredstva za podmirenje pogrebnih troškova i koje nemaju nasljednika ili bliskih srodnika koji su dužni snositi njihove troškove, pogreb će u cijelosti – do visine najnužnijih pogrebnih troškova (lijes, oprema za lijes, kopanje rake, oblačenje pokojnika, prijevoz do mjesta ukopa, plaćanje grobnog mjesta, križ, slova za križ ) snositi Općina Donji Kukuruzari.

Sukladno Zakonu o pogrebničkoj djelatnosti („Narodne novine“, broj 36/15 i 98/19) Općina Donji Kukuruzari dužna je podmiriti troškove preuzimanja i prijevoza umrle osobe ili posmrtnih ostataka od mjesta smrti do nadležne patologije ili sudske medicine za koje nije moguće utvrditi uzrok smrti bez obdukcije.

**2.8.) sufinanciranje nabavke radnih bilježnica i materijala za osnovnu školu**

Sufinanciranje, odnosno financiranje i nabavka radnih bilježnica i materijala za učenike od 1. (prvog) do 8. (osmog) razreda Osnovne škole Katarina Zrinska Mečenčani i Osnovne škole Davorina Trstenjaka Hrvatska Kostajnica koji će u školskoj godini 2025/2026. upisati školsku godinu.

**2.9.)**  **pokriće troškova opskrbe pitkom vodom iz cisterni**

Ovaj oblik pomoći odnosi se na plaćanje troškova dovoza pitke vode u cisternama za naseljena Općine Donji Kukuruzari koja tijekom sušnog perioda ostaju bez vode.

**2.10.) županijski prijevoz za sve**

Ovaj oblik pomoći odnosi se na zajedničko sufinanciranje projekta koji provodi Sisačko-moslavačka županija, a putem kojim se svim osobama unutar županije omogućava kupnja mjesečne karte za javni autobusni prijevoz u iznosu od 2 eura.

**2.11.) pomoć stambenog zbrinjavanja mladim obiteljima**

Ovaj oblik pomoći će mladim obiteljima osigurati određenja sredstva za kupnju prve nekretnine na području Općine, ili kao pomoć kod opremanja njihovog doma.

**2.12.) naknade građanima i kućanstvima u naravi**

Ovaj oblik pomoći u naravi može se odobriti samcu i/ili obitelji, kako bi djelomično ili u cijelosti zadovoljili osnovne životne potrebe odnosno prevladali trenutne poteškoće zbog kojih se pomoć traži.

**3. POMOĆI SUKLADNO ZAKONU O SOCIJALNOJ SKRBI**

**3.1.) naknada za troškove stanovanja**

Pravo na naknadu troškova stanovanja priznaje se samcu i/ ili obitelji korisniku zajamčene minimalne naknade koji ima/ju prebivalište na području Općine Donji Kukuruzari, a koje podatke će Općina Donji Kukuruzari pribaviti od nadležnog Centra za socijalnu skrb.

Naknadu za troškove stanovanja Općina Donji Kukuruzari odobrava mjesečno za slijedeće potrebe:

- najamnina

- komunalna naknada

- električna energija

- plin

- grijanje

- drugi troškovi stanovanja u skladu s posebnim propisima.

Pravo na naknadu za troškove stanovanja priznaje se do 30% iznosa zajamčene minimalne naknade priznate samcu ili kućanstvu.

**4. HUMANITARNA SKRB KROZ UDRUGE GRAĐANA**

Sufinanciranje udruga građana vršit će se na način da udruga građana podnose pismeni zahtjev općinskoj načelnici za sufinanciranje, s naznakom u što će se tražena sredstva utrošiti. Po podnesenom zahtjevu odlučuje Općinska načelnica svojom odlukom.

Udruge građana su dužne podnijeti općinskoj načelnici financijsko izvješće i izvješće o radu za 2024. godinu do zaključno 15. ožujka 2025. godine, a do 15. listopada 2025. godine Plan rada i financijskiplan za 2026. godinu.

**5. GRADSKO DRUŠTVO CRVENOG KRIŽA HRVATSKA KOSTAJNICA**

Za potreberada i djelovanja Gradskog društva crvenog križa Hrvatska Kostajnica (za redovnu djelatnosti i službu traženja) Općina Donji Kukuruzari će s navedenim društvom sklopiti Sporazumu o sufinanciranju za 2025. godinu.

Članak 5.

Dinamika ostvarivanja ovog Programa vršit će se u skladu s punjenjem proračuna Općine Donji Kukuruzari u 2025. godini.

Članak 6.

Za izvršenje ovog Programa nadležna je Općinska načelnica Općine Donji Kukuruzari, koja je dužna do kraja mjeseca ožujka 2026. godine podnijeti izvješće Općinskom vijeću Općine Donji Kukuruzari o izvršenju Programa u 2025. godini.

Članak 7.

Ovaj Program stupa na snagu 01. siječnja 2025. godine, a objavit će se u „Službenom vjesniku“, službenom glasilu Općine Donji Kukuruzari.

Predsjednik Općinskog vijeća

Stipo Šapina